da en en en fr de da id da nb da da da da da nb da da de en en
De Gamle ”dybt rystede” i omklædningsrummet før kampen mod Forty XL Øst - Svanholm Cricketklub
Mandag d. 22. august 2011 kl. 22:39 af Henrik Pfaff
Nu er det jo efterhånden blevet sådan, at man ikke altid skal tage overskrifterne i dagspressen alt for seriøst, og således heller ikke helt med denne. Men alligevel gav det anledning til en vis opstandelse blandt De Gamle, da en af spillerne påpegede at fliserne i baderummet nok sad en smule løst. OG ja, ganske rigtigt, så lykkedes det for den pågældende at løsne nogle stykker, der faldt ned i baderummet og lagde sig som et flot puslespil, der ventede på at blive samlet. Så nu hvor badeproblemerne endelig var blevet løst, skulle dette åbenbart saboteres på groveste vis. PS. Problemet blev dog hurtigt løst med lidt kost og fejeblad af den pågældende.
På trods af denne indledning til kampen lykkedes det dog for Te Captain Morten Petersson at vinde lodtrækningen, hvilket blev meddelt referenten med stor glæde og stolthed i stemmen. Dette betød, at vi skulle til gærdet først og forsøge at batte en fornuftig score sammen i løbet i de 20 overs, som kampen var blevet aftalt til.
Friske og frejdige gik vore to åbnere, Jens Bredo (12) og Morten (25*), ind til gærdet, men Fortys bowlere pressede vores gærdespillere godt, så pointene kom ikke lige så hurtigt, som vi havde håbet på. Jens blev da også grebet ud på grænsen i et ellers flot 6’er-forsøg. Afløseren Allan Majgaard (4) gjorde desværre heller ikke meget væsen af sig, da et forsøg på at spille bolden til leg, i stedet sad på kanten af battet og gik i en blød bue tilbage til kasteren. De næste gærdespillere levede imidlertid op til forventningerne, så Allan From (30*) fik sluttet sin innings af med bragende 6’er, og Kenneth Schwaner-Hansen (25*) kunne ikke lade være med at lave en 4’er til sidst (kan den mand virkelig ikke tælle? Her havde stort set hele holdet råbt og skreget ind på banen, at hans total på det pågældende tidspunkt var 21). Herefter var turen kommet vores sidste regulære gærdespiller Michael Petersson (13*), der sammen med først Niels Petersen (1), som det altså ikke gik så godt for (var det mon Nemesis for baderummet?), så Flemming Søegaard (5*) fik fornøjelsen de sidste godt 4 overs sammen med Michael. At Flemming fik sine 5 point betød, at han passerede en milepæl som gærdespiller, idet han med sit 4. point nåede op på 6.000 mammut-point, hvor de sidste 1.000 point tog ham 19(!!!) år at producere. I alt nåede vi op på 130 point, hvilket måske nok var i underkanten af, hvad vi havde sat næsen op efter for at føle os sikre.
Så opgaven for kasterne var nu at holde scoringen nede på et passende lavt niveau, og selvfølgelig også at age gærder, men dette lykkedes ikke helt for de to åbningskastere, Niels (2 for 28) og Flemming (0 for 27). Meget bedre gik det heller ikke i starten for afløserne, Kenneth (1 for 18) og Allan M. (2 for 26), men da Forty mistede 2 gærder i samme over fra Allan, kom der lidt skred i tingene til vores fordel. Til sidst var det kun de store slag, der kunne redde dem, så da vi placerede de fleste af vore markspillere på grænsen, pressede det deres sidste gærdespiller så meget, at han kantede bolden lige op i luften, hvorefter Michael med keepervanterne godt skruet på greb den sikkert. All out for 106 point, og hermed er De Gamle stadig ubesejrede i Old Boys-rækken, men nu mangler vi lige den sidste kamp mod Køge om 14 dage, hvor rækkesejren sandsynligvis bliver fordelt.
Herefter gik turen til det ”hærværksramte” omklædningsrum, hvor alle håbede på, at de resterende løse fliser ville blive siddende og dermed ikke forstyrre De Gamle i stadig at glæde sig over de mængder af varmt vand, der faldt ned over De Gamles ”svedige” kroppe. Sidste del af etapen hed baren, hvor Flemming var vært ved fadølshanerne for sin utrættelige indsats som gærdespiller.
Svanholm 130 for 3 på 20 overs
Forty XL Øst 106 for 6 på 18.4 overs
Fra en jubilerende referent